Diari Oficial de la Generalitat Valenciana


Sumari del DOGV 9913, del 12-08-2024 (2024/7656)

RESOLUCIÓ de 19 de juny de 2024, de la Direcció General d'Urbanisme, Paisatge i Avaluació Ambiental, per la qual s'ordena la publicació de l'informe ambiental i territorial estratègic del Pla especial de reserva de sòl per a la millora de la connexió viària del nucli urbà fins a la Bassa d'Espitges, en el terme municipal d'Alcalà de Xivert . Expedient 53/2546-EPD.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9913

Data del DOGV
:   12-08-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/7656

CVE
:   XUDB-S-9437-0166

Data del document
:   19-06-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Alcalà de Xivert
    * impacte ambiental

D’acord amb l’article 53.7 del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, que establix la publicació en el *Diari Oficial de la Generalitat Valenciana*  de l’informe ambiental i territorial estratègic,

RESOLC

Publicar en el *Diari Oficial de la Generalitat Valenciana*  l’informe ambiental i territorial estratègic corresponent a l’expedient 53/6024-CWS Alcalà de Xivert (Castelló).

«Informe ambiental i territorial estratègic

Tràmit: Avaluació ambiental del Pla especial de reserva de sòl per a la millora de la connexió viària del nucli urbà fins a la Bassa d’Espiges

Promotor: Ajuntament d’Alcalà de Xivert

Autoritat substantiva: Comissió Territorial d’Urbanisme de Castelló

Localització: Alcalà de Xivert (Castelló)

Expedient: 53-2020-EAE

La Comissió d’Avaluació Ambiental, en la sessió celebrada el 31 de març de 2022, va adoptar el següent:

Acord:

Vista la proposta d’informe ambiental i territorial estratègic del Pla especial de reserva de sòl per a la millora de la connexió viària del nucli urbà fins a la Bassa d’Espiges, en els termes següents:

En data 10 de juliol de 2020 ha tingut entrada en el Servei d’Avaluació Ambiental Estratègica de la Direcció General de Medi Natural i Avaluació Ambiental, sol·licitud d’inici de l’avaluació ambiental i territorial estratègica del Pla especial de reserva de sòl per a la millora de la connexió viària del nucli urbà fins a la Bassa d’Espiges del municipi d’Alcalà de Xivert (Castelló), d’acord amb el Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge de la Comunitat Valenciana (TRLOTUP).

1. Documentació presentada

El Servei Territorial d’Urbanisme de Castelló remet la documentació del pla especial i adjunta la sol·licitud d’inici del procediment d’avaluació ambiental d’esta.

La documentació, de data de redacció març de 2020, consta de:

– Document inicial estratègic (DIE).

– Esborrany del pla especial.

2. Planejament vigent

El planejament municipal vigent és el Pla general d’ordenació urbana (PGOU) aprovat el 8 de juliol de 1998 (BOP 01.09.98), pla sotmés al procediment d’avaluació d’impacte ambiental (expedient 80/3571-NYO).

3. Descripció de la proposta

3.1. Problemàtica i justificació. El municipi d’Alcalà de Xivert té dos nuclis urbans principals, un en l’interior (Alcalà) i un altre en la costa (Alcossebre). L’automòbil és l’únic mitjà de desplaçament entre els dos nuclis urbans i utilitza el camí lateral de les vies del ferrocarril, la carretera nacional N-340 i la CV-142.

No hi ha elements que faciliten la mobilitat no motoritzada entre Alcalà i Alcossebre.

3.2. Objecte. El pla especial té per objecte reservar sòl dotacional per a millorar la connexió viària entre el nucli urbà d’Alcalà de Xivert i la zona litoral del municipi, i implantar i, si és el cas, complementar la xarxa viària motoritzada existent amb una solució que permeta incorporar la mobilitat per als vianants i els ciclistes.

La via planificada per l’Ajuntament serà executada per fases.

3.3. Àmbit. El pla especial es limita a reservar el sòl necessari per a desenvolupar la primera fase de la proposta, que discorre des del camí de Sant Miquel fins a la Bassa d’Espiges; este sòl està actualment classificat de no urbanitzable i qualificat, part com a règim comú 1 (agrícola), i part com a especial protecció ferroviària.

La reserva de sòl dotacional del pla especial comprén 21.051,84 m².

3.4. Alternatives. Es plantegen tres alternatives: l’alternativa 0 i les alternatives 1 i 2, que només diferixen en la localització del tram inicial, que connecta el nucli urbà amb el camí rural de servici paral·lel a les vies del ferrocarril:

![](https://dogv.gva.es/publicaciones/imagesSF/2024/7/24/1202871/40_1722837969057_1413446564456865776_imagen.png)

– Alternativa 0. Suposa no adaptar el viari existent al trànsit per als vianants i ciclistes. «En el cas de no crear esta nova comunicació, s’hauria de reforçar la freqüència de la línia urbana Alcalà-Alcossebre».

– Alternativa 1. «Es proposa aprofitar el camí existent que discorre paral·lel al ferrocarril. S’enllaçaria des de la rotonda situada en el nucli urbà (intersecció del camí de Sant Miquel i el carrer General Cucala) en direcció sud. La major part de la superfície de la reserva de sòl dotacional estaria constituïda per sòls de caràcter públic.»

– Alternativa 2. (Triada). S’aprofita el traçat del camí existent que discorre paral·lel al ferrocarril, però s’hi accedix des de via de nova implantació que partix del poliesportiu municipal. Els avantatges d’esta alternativa són:

• La recent reurbanització del camí d’accés al poliesportiu des del nucli urbà, la qual cosa facilita l’accés per als vianants.

• La reducció de la longitud total del traçat, més curt que el de l’alternativa 1.

• Inexistència de desnivells importants, com és el cas de l’alternativa 1.

3.5. Abast de la proposta. La proposta ha sigut objecte de consulta pública prèvia, entre el 24 de febrer i 23 de març de 2020, s’informa que no s’han presentat al·legacions.

S’indica en el DIE que «esta reserva de sòl dotacional, com a primera fase de la futura comunicació entre el nucli urbà d’Alcalà de Xivert amb el nucli costaner d’Alcossebre, haurà de ser aprovada amb caràcter previ a l’elaboració de les característiques concretes de materialització del vial.»

Es proposa com a traçat per a la reserva de sòl el presentat en l’alternativa 2, i per al futur viari es plantegen dos secciones tipus, una per al seu transcurs en sòl no urbanitzable comú, d’amplària variable entre 10 i 16 m (secció A-A’); i una altra per a la remodelació del vial en zona de protecció del ferrocarril, d’amplària total 10 m (secció B-B’). Les dos seccions disposen de zona per als vianants de 2 m, carril bici de 2,20 m i una mitjana de 0,5 m que separa del trànsit rodat; amb una calçada de 6 m en la secció A-A’, i d’amplària variable, segons el camí existent, en la secció B-B’.

![](https://dogv.gva.es/publicaciones/imagesSF/2024/7/24/1202871/41_1722837969060_6584855821078248918_imagen.png)

El dimensionament preliminar del vial es realitza segons l’estimació realitzada pels servicis tècnics d’activitats de l’Ajuntament.

3.6. Infraestructura verda del territori. En el DIE s’identifiquen com a elements de la infraestructura verda del territori en l’àmbit del pla especial:

• La Canyada Real de la Bassa d’Espiges.

• Sòls amb perillositat d’inundació.

3.7. Efectes previsibles sobre el medi ambient. S’informa en el DIE que «la reserva de sòl que es proposa no suposa cap canvi sobre els factors que afectarien el canvi climàtic, ja que és una ferramenta de gestió.»

4. Consultes

Per part de la direcció general amb competència en avaluació ambiental, d’acord amb l’article 53.1 del TRLOTUP, la documentació aportada s’ha sotmés a consulta a les administracions públiques afectades:

|  |  |  |
| --- | --- | --- |
| *Data de consulta* | *Data d’informe* | *Administració pública consultada* |
| 04.08.2020 | 10.07.2020 | Direcció Territorial de Política Territorial, Obres Públiques i Mobilitat.               Servei Territorial d’Urbanisme de Castelló. STU. |
| 04.03.2022 | Conselleria de Política Territorial, Obres Públiques i Mobilitat. Subdirecció General d’Ordenació del Territori i Paisatge. PAISATGE. |
| 19.08.2021 | Conselleria de Política Territorial, Obres Públiques i Mobilitat. Subdirecció General d’Ordenació del Territori i Paisatge. PATRICOVA |
| 15.09.2020 | Conselleria de Política Territorial, Obres Públiques i Mobilitat. Subdirecció General de Mobilitat. Servei de Planificació. |
| 25.03.2022 | Conselleria de Política Territorial, Obres Públiques i Mobilitat. Subdirecció General de Mobilitat. Servei de Mobilitat. |
| 17.09.2020 | Ministeri de Transports, Mobilitat i Agenda Urbana. Secretaria General d’Infraestructures. Direcció General de Planificació i Avaluació de la Xarxa Ferroviària. |

  

Els informes rebuts es publiquen en el web

<http://agroambient.gva.es/va/web/evaluacion-ambiental/seguiment-d-expedients-d-avaluacio-ambiental-estrategica>en consulta d’expedients de plans, entrant-hi la província i triant el municipi.

5. Identificació i valoració dels possibles efectes sobre el medi ambient

Segons el que estipula l’article 46.3 del TRLOTUP, l’òrgan ambiental i territorial ha de determinar, d’acord amb els criteris de l’annex VIII, el sotmetiment al procediment d’avaluació ambiental i territorial ordinari o simplificat, en funció de l’existència d’efectes significatius sobre el medi ambient i amb una consulta prèvia a les administracions públiques afectades a què es referixen els articles 48.*d*  i 53.1 del TRLOTUP.

5.1. Infraestructura Verda i Paisatge. De conformitat amb el que establix l’article 6 de la TRLOTUP, el paisatge s’integrarà en la planificació territorial i urbanística, i serà un criteri condicionant en la implantació d’usos, activitats i infraestructures, en la gestió i la conservació d’espais naturals, i en la conservació i la valoració d’espais culturals.

El 4 de març de 2022 el Servei d’Infraestructura Verda i Paisatge informa que, analitzat el DIE, es constata que este «no conté cap informació sobre els efectes previsibles de la proposta sobre el paisatge i la infraestructura verda, ni proposta de normes d’integració paisatgística que s’hagen de tindre en compte per a l’elaboració del projecte d’urbanització del vial previst.» Continua l’informe i indica la documentació que haurà d’incloure la versió inicial del pla (s’arreplega en l’apartat 8 d’este document).

5.2. Risc d’inundació. PATRICOVA El Servei de Gestió Territorial, el 19 d’agost de 2021, analitzada la proposta, informa que l’àmbit del pla no es troba afectat per perillositat d’inundació, segons les determinacions normatives del Pla d’acció territorial de caràcter sectorial sobre prevenció del risc d’inundació a la Comunitat Valenciana (PATRICOVA).

Amb independència d’això, s’hauran d’atendre les determinacions de l’article 21.3 de la normativa del PATRICOVA, respecte a les condicions d’adequació de les vies de comunicació, respecte al drenatge i respecte a la no inundabilitat de la plataforma.

5.3. Planificació. El 15 de setembre de 2021, el Servei de Planificació informa que:

No hi ha carreteres de titularitat autonòmica afectades per l’actuació.

El pla és compatible amb la legislació sectorial vigent en l’àmbit de les competències en matèria d’este servici.

La reserva de sòl de caràcter dotacional no produïx efectes significatius negatius en el medi ambient i en el territori; en tot cas, serà el projecte que definisca el vial el que haurà de justificar la incidència en el medi ambient i, si és el cas, les mesures que hagen de minorar els possibles efectes negatius sobre este.

5.4. Mobilitat. El 25 de març de 2022 el Servei de Mobilitat informa que, estudiat el document, «es comprova que la proposta assegura les mesures necessàries per als desplaçaments a peu i en bicicleta», de manera que es complixen les determinacions de la Llei 6/2011, d’1 d’abril, de mobilitat de la Comunitat Valenciana.

5.5. Infraestructures ferroviàries. El 17 de setembre de 2020 la Direcció General de Planificació i Avaluació de la Xarxa Ferroviària, del Ministeri de Transports, Mobilitat i Agenda Urbana, informa que des del punt de vista de la planificació ferroviària no hi ha cap inconvenient per a l’aprovació del pla especial, i és convenient arreplegar en la documentació gràfica les distàncies corresponents a les zones de protecció. L’ampliació del vial es proposa en sentit oposat a la infraestructura ferroviària, amb la qual cosa no es produïx increment d’afecció sobre esta.

5.6. Urbanisme. El Servei Territorial d’Urbanisme de Castelló el 10 de juliol de 2020 informa que la modificació afecta l’ordenació estructural i l’aprovació definitiva serà autonòmica, i l’òrgan ambiental competent serà l’autonòmic.

«Vist el contingut de la modificació, en esta fase de la tramitació, i en relació amb el tràmit ambiental, este Servei Territorial d’Urbanisme no té cap objecció per efectuar.»

6. Consideracions jurídiques

L’avaluació ambiental estratègica és l’instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Esta directiva s’incorpora al dret intern espanyol mitjançant la Llei 21/2013, de 9 de desembre, d’avaluació ambiental, i al dret autonòmic mitjançant el Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge de la Comunitat Valenciana (TRLOTUP).

El Reial decret legislatiu 7/2015, de 30 d’octubre, pel qual s’aprova el text refós de la Llei de sòl i rehabilitació urbana, establix en l’article 22 que els instruments d’ordenació territorial i urbanística estan sotmesos a avaluació ambiental, d’acord amb el que preveu la legislació d’avaluació ambiental.

7. Valoració ambiental de la proposta d’acord amb els criteris de l’annex VIII de la LOTUP

– Descripció de la proposta. El pla especial reserva sòl per a la construcció d’un vial de la xarxa primària que integre en la seua secció, tant la mobilitat motoritzada com els elements necessaris per a implantar la no motoritzada (per als vianants i ciclistes). Este vial connectarà el nucli urbà d’Alcalà amb la zona litoral d’Alcossebre en condicions de seguretat per a tots els usuaris de la via, vehicles de motor, vianants i ciclistes.

La distància entre nuclis urbans és aproximadament de 10 km. L’àmbit del pla especial es limita a reservar el sòl de la primera fase de l’actuació, els 2 primers quilòmetres, que amb origen en el nucli urbà d’Alcalà, al costat del poliesportiu municipal, finalitzen en les proximitats de la Bassa d’Espiges. En el traçat proposat es distingixen 2 trams, un primer de 450 m aproximadament, que transcorre sobre sòl no urbanitzable comú d’ús agrícola (secció A-A’); i la resta comprén el vial de servici paral·lel a les vies del ferrocarril, en el sòl no urbanitzable de protecció d’esta infraestructura (secció B-B’).

– Anàlisi. L’execució material del vial requerix l’aprovació prèvia d’instrument de planejament que l’empare, en este cas, el pla especial de reserva de sòl que es proposa. El desenvolupament de l’actuació avalada pel pla especial permetrà aconseguir un dels objectius del Pla de mobilitat urbana sostenible (PMUS) d’Alcalà de Xivert – Alcossebre, l’esborrany del qual va ser avaluat ambientalment (expedient 5-2019-EAE). En el PMUS s’establix com a:

Objectiu núm. 8: «Promoure la mobilitat sostenible en els desplaçaments a la costa»;

i es preveu com una de les principals connexions que cal implementar:

«La unió entre Alcalà de Xivert amb Alcossebre a través de via ciclopedestre o ciclocarrer per la via de servici que unix les dos poblacions».

Respecte a la localització de la reserva de sòl:

El primer tram de via de 450 m de longitud i de nova implantació afectarà sòl agrícola de capacitat d’ús elevada classe B, si bé en l’entorn pròxim s’aprecien senyals d’un generalitzat abandó de l’explotació.

El segon tram d’uns 1.550 m de longitud inclou un camí rural de servici que transcorre en zona de protecció de la infraestructura ferroviària, deficientment conservat i l’adequació del qual requerirà l’ampliació de la secció sobre els terrenys agrícoles confrontants, de capacitat d’ús del sòl moderada classe C, classificats com a sòl no urbanitzable comú. Esta actuació, si bé es realitza en sòl afectat per la protecció ferroviària, no incidix negativament en esta, ja que l’ampliació del vial s’efectuarà en sentit oposat a la infraestructura ferroviària, amb la qual cosa no es produïx cap increment d’afecció sobre esta. Amb l’actuació de remodelació d’un vial existent es minimitza l’ocupació de nou sòl en la implantació de la infraestructura viària.

L’àmbit del pla no es troba afectat per perillositat d’inundació; no obstant això, la solució constructiva que es propose haurà d’estudiar el drenatge del terreny i el de la plataforma viària, a fi de no provocar afeccions a tercers.

Segons la documentació gràfica de l’esborrany del pla, l’àmbit no arriba a assolir el traçat de la via pecuària Canyada Real de la Bassa d’Espiges, confrontant a esta, per la qual cosa no planteja cap afecció sobre la via.

Respecte a la magnitud de la reserva de sòl:

El PGOU estima el sòl no urbanitzable, comú i protegit, del municipi en prop de 15.542 Ha. El pla especial reserva 2,1 Ha de sòl no urbanitzable comú i de protecció viària, que suposen el 0,013 % de l’SNU del municipi. Vista la magnitud de la requalificació i la destinació del sòl com a xarxa primària viària, no es preveu efectes ambientals negatius significatius per la magnitud de recursos naturals consumits, tant de sòl com de recursos hídrics implicats.

– Valoració. Segons els criteris de l’annex VIII del TRLOTUP, considerant la proposta, el contingut dels informes rebuts i l’anàlisi realitzada, s’informa que:

1. Respecte a les característiques del pla especial:

• És l’instrument d’ordenació urbanística adequat per a desenvolupar l’actuació pretesa i establir el marc per a l’autorització del projecte de construcció de nou viària, i de remodelació de vial existent.

• Constituïx l’actuació prèvia i necessària per a la implantació del Pla de mobilitat urbana sostenible (PMUS) d’Alcalà de Xivert – Alcossebre.

• Té incidència positiva en el model territorial. Promou la mobilitat sostenible en els desplaçaments a la costa.

2. Respecte a l’àrea probablement afectada:

• Vista la magnitud de la requalificació de 0,013 % de l’SNU del terme municipal i la naturalesa de l’actuació, no són esperables efectes negatius en el model territorial del municipi.

• L’àmbit no es troba afectat per risc d’inundació.

• La proposta no incidix en el traçat de la via pecuària Canyada Real de la Bassa d’Espiges.

• S’afecta sòl no urbanitzable comú agrícola de productivitat moderada i elevada, en menor mesura, i no té incidència negativa sobre la infraestructura ferroviària.

Vist que el pla especial no altera el model territorial del municipi, que el segellament del sòl, per la seua magnitud, no presenta un abast significatiu; que només afecta sòl comú agrícola de capacitat moderada i camí rural deteriorat; que proposa l’increment de la xarxa primària de dotacions públiques viàries i millora la mobilitat sostenible a escala municipal, es considera suficient per a garantir que no es produiran efectes ambientals negatius sobre la zona pròxima a l’àmbit.

Com que l’àmbit del pla especial no presenta afeccions significatives negatives al patrimoni natural, ni es troba afectat per perillositat d’inundació, que no es produïx un increment en el consum de recursos naturals significatius, és per això que es pot concloure que el procediment d’avaluació ambiental simplificada és suficient per a determinar que la proposta no presentarà en els termes de la present resolució efectes significatius negatius sobre el medi ambient; tot això, sense perjuí del sotmetiment dels projectes que en desplegament del pla especial es puguen elaborar a avaluació d’impacte ambiental, segons la Llei 21/2013, de 9 de desembre d’avaluació ambiental.

8. Proposta d’acord

D’acord amb el que estipula l’article 46.3 del TRLOTUP, l’òrgan ambiental i territorial determina, tenint en consideració els criteris de l’annex VIII, el sotmetiment al procediment d’avaluació ambiental i territorial ordinari o simplificat.

Segons establix l’article 53.2.*b*  de la LOTUP, per considerar, d’acord amb els criteris de l’annex VIII d’esta llei, valorats en l’apartat 7, que la proposta de la primera fase del pla especial té una incidència positiva en el model de mobilitat municipal i millora el model territorial vigent en el municipi d’Alcalà de Xivert; no afecta elements del patrimoni natural, i no presenta risc d’inundació; és per això que, tenint en consideració els informes emesos i l’avaluació realitzada, es pot concloure que el procediment d’avaluació ambiental simplificada és suficient per a determinar que la proposta de pla especial de reserva de sòl no presentarà en els termes de la present resolució efectes significatius negatius sobre el medi ambient.

D’acord amb el que s’ha exposat, es resol:

Emetre un informe ambiental i territorial estratègic favorable en el procediment simplificat d’avaluació ambiental i territorial estratègica del Pla especial de reserva de sòl per a la millora de la connexió viària del nucli urbà fins a la Bassa d’Espiges del municipi d’Alcalà de Xivert, d’acord amb els criteris de l’annex VIII de la LOTUP, per no tindre efectes significatius negatius sobre el medi ambient amb el compliment de les determinacions següents; i correspon continuar la tramitació del pla segons la seua normativa sectorial:

• Respecte a l’afecció paisatgística, i segons informe del Servici d’Infraestructura Verda i Paisatge de 04.03.2022:

S’incorporarà en la documentació de la versió inicial del pla:

– La reserva definitiva de sòl, «concretant en el pla especial l’amplària total que es reserva en cada tram i l’afecció de vial.»

En esta fase de la tramitació no és necessària l’elaboració d’instrument de paisatge; no obstant això, quan es desenvolupen els projectes d’urbanització, el seu promotor haurà de valorar la necessitat de la redacció de l’instrument de paisatge que corresponga, adaptat a l’escala, l’abast de l’actuació i al paisatge en el qual esta es localitze.

Altres consideracions:

• Respecte a l’afecció ferroviària:

Qualsevol actuació que s’efectue en la zona de protecció del ferrocarril haurà de sol·licitar l’autorització prèvia d’ADIF.

S’arreplegarà en la documentació gràfica del pla especial les distàncies corresponents a les zones de protecció, d’acord amb les limitacions que establix la Llei 38/2015, del sector ferroviari.

• Respecte a l’afecció a la planificació viària:

Vist que en un futur el vial proposat tindrà continuïtat sobre el vial de pas elevat sobre el ferrocarril, segons indica el Servei de Planificació, s’hauran de prendre les mesures necessàries perquè eixa transició entre el vial proposat i el pas esmentat es produïsca en condicions de comoditat i seguretat.

Segons establix l’article 53.7 del TRLOTUP, l’informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s’hauria aprovat el Pla especial de reserva de sòl per a la millora de la connexió viària del nucli urbà fins a la Bassa d’Espiges del municipi d’Alcalà de Xivert en el termini màxim de quatre anys des de la publicació. En este cas, el promotor haurà d’iniciar novament el procediment d’avaluació ambiental i territorial estratègica simplificada d’este.

Òrgan competent

La Comissió d’Avaluació Ambiental és l’òrgan competent per a emetre l’informe ambiental i territorial estratègic a què es referix l’article 53.2.*b*  del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, d’acord amb el que disposa l’article 3.2 del Decret 230/2015, de 4 de desembre, del Consell, pel qual s’aprova el Reglament de l’òrgan ambiental de la Generalitat als efectes d’avaluació ambiental estratègica (plans i programes).

A la vista de tot el que s’ha exposat, la Comissió d’Avaluació Ambiental acorda: emetre un informe ambiental i territorial estratègic favorable en el procediment simplificat d’avaluació ambiental i territorial estratègica del Pla especial de reserva de sòl per a la millora de la connexió viària del nucli urbà fins a la Bassa d’Espiges, per considerar que no té efectes significatius en el medi ambient, amb el compliment de les determinacions que s’inclouen en l’informe esmentat.

Notificar als interessats que, contra esta resolució, com que no és un acte definitiu en via administrativa, no es pot interposar cap recurs, fet que no és un inconvenient perquè es puguen utilitzar els mitjans de defensa que es consideren pertinents en el seu dret.

Fet que vos notifique perquè en prengueu coneixement i als efectes oportuns.

Fet que se certifica abans de l’aprovació de l’acta corresponent i amb reserva dels termes precisos que se’n deriven, tal com ho autoritza l’article 18.2 de la Llei 40/2015, d’1 d’octubre, de règim jurídic del sector públic.

València, 7 d’abril de 2022.– El secretari de la Comissió d’Avaluació Ambiental: José del Valle Arocas»

  

València, 19 de juny de 2024

Miguel Angel Ivorra Devesa

Director general d'Urbanisme, Paisatge i Avaluació Ambiental